
Vă înaintăm, alăturat, raportul asupra proiectului de Lege privind plata unei contribuții financiare voluntare a României pentru susținerea Muzeului Victimelor Comunismului din Washington D.C., trimis cu adresa nr. PLx.768/2022, din 12 decembrie 2022.
În raport cu obiectul și conținutul său, proiectul de Lege face parte din categoria legilor ordinare.


PREŞEDINTE,

Bogdan-Iulian HUȚUCĂ

RAPORT

asupra proiectului de Lege privind plata unei contribuții financiare voluntare a României pentru susținerea Muzeului Victimelor Comunismului din Washington D.C.

În conformitate cu prevederile art. 95 din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere pe fond, cu proiectul de Lege privind plata unei contribuții financiare voluntare a României pentru susținerea Muzeului Victimelor Comunismului din Washington D.C.
Senatul, în calitate de primă Cameră sesizată, a adoptat proiectul de Lege în ședința din 7 decembrie 2022. 
Conform prevederilor art.75 din Constituția României, republicată, și ale art.92 alin. (9)  din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.
La dezbaterea proiectului de Lege s-a avut în vedere avizul favorabil al Consiliului Legislativ, precum și avizul Consiliului Economic și Social.  
Proiectul de Lege vizează reglementarea plății unei contribuții financiare voluntare, în sumă de 3 milioane de dolari SUA, destinată susținerii construirii Muzeului Victimelor Comunismului din Washington D.C. Plata se va aproba prin Hotărâre de Guvern, la propunerea Ministerului Afacerilor Externe. 
Potrivit Expunerii de Motive, ”Muzeul Victimelor Comunismului din Washington D.C. reprezintă o inițiativă a fundației americane Victims of Communism Memorial Foundation (VOC), având ca scop comemorarea celor peste 100 de milioane de victime pe care regimurile totalitare de stânga le-au făcut în întreaga lume”, iar propunerea legislativă are în vedere o investiție sub forma unei donații din partea Guvernului României pentru consolidarea acestui muzeu.    
În conformitate cu prevederile art. 62 din Regulamentul Camerei Deputaților, republicat, cu modificările și completările ulterioare, membrii Comisiei au examinat proiectul de Lege menționat mai sus, în ședința din data 19 decembrie 2022.
	La lucrările Comisiei pentru buget, finanțe şi bănci deputații şi-au înregistrat prezența conform listelor de prezență.  
[bookmark: _GoBack]La dezbaterea proiectului de Lege a participat, ca invitat, în calitate de inițiator, domnul deputat PNL Pavel Popescu. 
În urma examinării proiectului de Lege şi a opiniilor exprimate, deputații membri ai Comisiei, au hotărât, în ședința din data de 19 decembrie 2022, cu unanimitatea voturilor exprimate, să propună plenului Camerei Deputaților un raport de adoptare a proiectului de Lege privind plata unei contribuții financiare voluntare a României pentru susținerea Muzeului Victimelor Comunismului din Washington D.C.    

În raport cu obiectul și conținutul său, proiectul de Lege face parte din categoria legilor ordinare.




	PREŞEDINTE,

Bogdan-Iulian HUȚUCĂ

	SECRETAR,

Iulius Marian FIRCZAK









Șef serviciu,
Giorgiana Ene

Consilier parlamentar,
Valentina Rotaru

